ΓΡΑΠΤΗ ΕΡΩΤΗΣΗ P-0016/99

υποβολή: Konstantinos Hatzidakis (PPE) προς την Επιτροπή

(12 Ιανουαρίου 1999)

Θέμα: Η απορρόφηση για την πληροφορική και τις βιβλιοθήκες στα ελληνικά σχολεία

Στο ελληνικό Επιχειρησιακό Πρόγραμμα "Εκπαίδευση και Αρχική Επαγγελματική Κατάρτιση" (ΕΠΕΑΚ) και συγκεκριμένα στο Υποπρόγραμμα 1 "Γενική και Τεχνική Εκπαίδευση" έχουν προγραμματισθεί οι ενέργειες 1.1.β και 1.4γ με σκοπό την ανάπτυξη της πληροφορικής στα ελληνικά σχολεία, όπως και οι ενέργειες 1.3γ και 1.4β με σκοπό την ανάπτυξη βιβλιοθηκών επίσης στα ελληνικά σχολεία.

Σύμφωνα όμως με συνοπτικά στοιχεία τα οποία έχω υπόψη μου, τον Νοέμβριο του 1998, η απορρόφηση των ενεργειών 1.4β και 1.4γ ήταν απολύτως μηδενική, της ενέργειας 1.3γ σχεδόν μηδενική, ενώ η απορρόφηση της ενέργεια 1.1β μπορεί να χαρακτηρισθεί επίσης σχεδόν μηδενική, αν εξαιρέσουμε τα κονδύλια για την στήριξη της ενέργειας σε βιβλία και προσωπικό τα οποία φαίνεται να έχουν ήδη απορροφηθεί κατά 100 %.

Θα ήθελα να με πληροφορήσει η Επιτροπή:

1. Ποιά είναι, αναλυτικά, η απορρόφηση αυτών των ενεργειών και τι ακριβώς προβλέπεται να γίνει στο μέλλον;

2. Πού οφείλεται η μεγάλη καθυστέρηση απορρόφησης των σχετικών κονδυλίων και τί συνέπειες μπορεί να έχει για την ανάπτυξη της πληροφορικής και των βιβλιοθηκών στα ελληνικά στοιχεία;

3. Πού οφείλεται το γεγονός ότι στην ενέργεια 1.1β έχουν απορροφηθεί πλήρως τα κονδύλια για την στήριξη της ενέργειας σε βιβλία και προσωπικό, ενώ στα περισσότερα από τα υπόλοιπα προβλεπόμενα έργα της ενέργειας οι απορροφήσεις είναι απολύτως μηδενικές;

Απάντηση του κ. Flynn εξ ονόματος της Επιτροπής

(24 Φεβρουαρίου 1999)

Οι ενέργειες αυτές συγχρηματοδοτούνται από το Ευρωπαϊκό Κοινωνικό Ταμείο (ΕΚΤ) και από το Ευρωπαϊκό Ταμείο Περιφερειακής Ανάπτυξης (ΕΤΠΑ) στο πλαίσιο του επιχειρησιακού προγράμματος (ΕΠ) του ελληνικού κοινοτικού πλαισίου στήριξης.

1. Σύμφωνα με πληροφορίες του υπουργείου Παιδείας οι πληρωμές που έγιναν από το υπουργείο, εκφρασμένες σε ποσοστά επί του συνολικού προϋπολογισμού των ενεργειών στις αρχές του 1999 ανέρχονταν σε 64 % για το ΕΚΤ και σε 3 % για το ΕΤΠΑ (όσον αφορά την τεχνολογία της πληροφορίας) και σε 1.6 % για το ΕΚΤ και σε 0 % για το ΕΤΠΑ (όσον αφορά τις σχολικές βιβλιοθήκες). Τα ποσά αυτά δείχνουν ότι σχεδόν ένα έτος πριν από τη λήξη της σημερινής περιόδου προγραμματισμού η κατάσταση είναι κρίσιμη. Ωστόσο το υπουργείο Παιδείας ισχυρίζεται ότι έχει λάβει όλα τα απαραίτητα μέτρα ώστε να επιταχυνθεί η εκτέλεση των ενεργειών. Επιπλέον οι ελληνικές αρχές υποστηρίζουν ότι οι δείκτες χρησιμοποίησης της παραγωγικής ικανότητας θα αυξηθούν ταχύτατα κατά τους επόμενους μήνες και ότι όλα τα κονδύλια θα χρησιμοποιηθούν εγκαίρως.

2.-3. Η καθυστέρηση στην υλοποίηση των ενεργειών μπορεί να οφείλεται σε διάφορους λόγους από τους οποίους ο σοβαρότερος φαίνεται ότι είναι η καθυστέρηση του καθορισμού και της έναρξής τους, η απουσία κατάλληλων υπηρεσιών για την εφαρμογή τους, το περίπλοκο και οι μακροσκελείς διοικητικές διαδικασίες που απαιτούνται. Η εισαγωγή των τεχνολογιών της πληροφορίας στα σχολεία και η καθιέρωση σχολικών βιβλιοθηκών εφαρμόζονται σχεδόν αποκλειστικά μέσω του ΕΠ "Εκπαίδευση και αρχική κατάρτιση". Επομένως η μη έγκαιρη απορρόφηση των κοινοτικών κονδυλίων έχει ως συνέπεια τον περιορισμό των ενεργειών (λιγότερα σχολεία εξοπλισμένα με όργανα τεχνολογίας της πληροφορίας, λιγότερες βιβλιοθήκες) και την αποτυχία στην επίτευξη των στόχων που είχαν τεθεί αρχικά.

Για περαιτέρω πληροφορίες η Επιτροπή παραπέμπει τον κ. βουλευτή στο ελληνικό υπουργείο Παιδείας.